RAPORT AL COMISIEI CĂTRE PARLAMENTUL EUROPEAN ȘI CONSILIU

privind activitatea comitetelor în anul 2021

1.Introducere

În conformitate cu articolul 10 alineatul (2) din Regulamentul (UE) nr. 182/2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie („Regulamentul privind procedura comitetelor”), Comisia prezintă mai jos raportul său anual privind activitatea comitetelor în anul 2021.

Raportul cuprinde o sinteză a evoluțiilor înregistrate în sistemul de procedură a comitetelor în anul 2021, care se referă la comitetele cu care Comisia se consultă în ceea ce privește proiectele de acte de punere în aplicare. Aceste comitete sunt compuse din reprezentanți ai tuturor statelor membre, sunt prezidate de către Comisie și urmează proceduri de funcționare diferite, în funcție de actul de bază (conform tabelului II).

Raportul prezintă un rezumat al activităților comitetelor și este însoțit de un document de lucru al serviciilor Comisiei care conține statistici detaliate privind activitatea fiecărui comitet pentru fiecare sector de politică. Acesta evidențiază principalele modificări și tendințe observate în fiecare an, prezentând cifre generale în ceea ce privește reuniunile, procedurile, avizele emise (și anume aviz favorabil, aviz negativ sau niciun aviz) și actele adoptate. De asemenea, raportul cuprinde o sinteză a cazurilor înaintate comitetului de apel și a obiecțiilor formulate de Parlamentul European și de Consiliu.

2.Sinteza evoluțiilor înregistrate în sistemul de procedură a comitetelor în anul 2021

2.1.Evoluții generale

În 2021, comitetele de comitologie și-au desfășurat activitatea în temeiul procedurilor prevăzute în Regulamentul privind procedura comitetelor, și anume procedura de consultare (articolul 4) și procedura de examinare (articolul 5), precum și în temeiul procedurii de reglementare cu control, prevăzută la articolul 5a din Decizia privind procedura comitetelor.

Prelungirea pandemiei de COVID-19 și măsurile luate pentru a o limita au redus, în continuare, posibilitatea de a organiza reuniuni fizice ale comitetelor înființate în temeiul Regulamentului privind procedura comitetelor. Prin urmare, majoritatea reuniunilor comitetelor au fost, în continuare, reuniuni la distanță (online). Reuniunile la distanță au fost considerate ca fiind reuniuni normale ale comitetelor, inclusiv cele în sensul Registrului de comitologie; ele sunt înregistrate ca fiind reuniuni, iar procesul-verbal sumar menționează faptul că au fost reuniuni la distanță.

În ceea ce privește alte domenii în afara funcționării comitetelor de comitologie, Acordul interinstituțional privind o mai bună legiferare din 13 aprilie 2016 reamintește, la punctul 27, necesitatea de a alinia la noul cadru juridic introdus prin Tratatul de la Lisabona actele care fac încă trimitere la procedura de reglementare cu control. Discuțiile interinstituționale privind alinierea celorlalte acte de bază, pe baza propunerilor Comisiei din 2019

(și anume propunerea generală și propunerea privind domeniul justiției), au continuat. Cu toate acestea, negocierile nu au avansat în 2021 din cauza limitărilor legate de COVID-19.

Este încă în curs de examinare propunerea Comisiei din 14 februarie 2017 privind un Regulament al Parlamentului European și al Consiliului de modificare a Regulamentului (UE) nr. 182/2011 (Regulamentul privind procedura comitetelor). Această propunere înaintează un număr de modificări specifice ale funcționării comitetului de apel, pentru a soluționa situațiile în care în domenii sensibile nu se emite niciun aviz. Din cauza pozițiilor foarte diferite ale colegiuitorilor, nu s-a înregistrat niciun progres în 2021.

Comisia continuă să facă publice, pentru o perioadă de patru săptămâni, proiectele de texte pentru actele delegate și actele de punere în aplicare importante, cu scopul de a permite părților interesate să transmită observații. În 2021, pe site-ul „Exprimați-vă părerea” au fost publicate 85 de proiecte de acte de punere în aplicare, cu scopul de a colecta opinii din partea publicului.

2.2.Evoluția jurisprudenței

În ceea ce privește jurisprudența în domeniul procedurii comitetelor, în hotărârea sa din 27 ianuarie in cauza Republica Polonă împotriva Comisiei Europene, Tribunalul a oferit o interpretare a dispozițiilor tranzitorii privind votul cu majoritate calificată în trecerea de la regulile de vot din Tratatul de la Nisa la cele din Tratatul de la Lisabona. În temeiul articolului 3 alineatul (2) din Protocolul (nr. 36) al Tratatului, orice stat membru are dreptul de a solicita, pe durata unei perioade de tranziție până la 31 martie 2017, aplicarea sistemului de vot ponderat valabil în temeiul Tratatului de la Nisa. Tribunalul a fost de părere că trebuie să se aplice în continuare majoritatea calificată prevăzută în Tratatul de la Nisa [în temeiul articolului 3 alineatul (3) din Protocolul nr. 36], dacă un stat membru a adresat o cerere în acest sens înainte de 31 martie 2017, atunci când votul privind actul are loc după această dată.

În cauza înaintată Tribunalului, Comisia a refuzat cererea Poloniei de a utiliza sistemul de vot ponderat, invocând faptul că votul asupra deciziei respective avea loc după 31 martie 2017. Tribunalul a anulat decizia de punere în aplicare a Comisiei și a ordonat Comisiei Europene să adopte o nouă decizie de punere în aplicare, care să o înlocuiască pe cea anulată, în conformitate cu regulile privind majoritatea calificată prevăzute în Tratatul de la Nisa. Această nouă decizie, în legătură cu care Tribunalul a hotărât că trebuie să intre în vigoare în termen de douăsprezece luni de la data pronunțării hotărârii sale, a fost adoptată la 30 noiembrie 2021.

3.Sinteza activităților

3.1.Numărul de comitete

Prezentul raport se concentrează exclusiv pe comitetele de comitologie înființate de legiuitor pentru a asista Comisia în exercitarea competențelor de executare care îi sunt conferite prin actele juridice de bază. În raport nu sunt incluse și alte entități, în special „grupurile de experți” înființate de Comisie.